- YUDA
- <
- 1
- >

BALUWA YA
YUDA
ULONGULELU
Litawa lya yayandikili chitabu achi ndi litawa lya baluwa ayi. Mweni Yuda ayimanyishili kucha mlongu waki Jamesi na yaveli mlongu wa Yesu. Topi Yuda amanyikili yumu wa valongu va Yesu 1. Tumanya ha kucha baluwa yayilatili lipinga lya vandu yivamjumilili Kilistu liwutunga na ngimu wuvalangusha mayandiku va mulilaghanu lya dahili, vandu va kwaa yivasomili baluwa ya Yuda vaveli Vayawudi. Hata naha mweni ayiyeghili baluwa yaki kwa vosi yivakemiwili, yivatamiwili na Chapanga tati na yivavikiwili kwanongwa ya Yesu Kilistu Yuda msitali wa 1. Baluwa yaveli kucha yiyandikiwa mumwaka milongu sita kukandila pawonikili Kilistu.
Chayilatili kuyandika baluwa ayi kwa vandu yivamjumilili Kilistu ndi kuvakayika vakotoo kuvayaghamisha vawuli va udesi Yuda msitali wa 4. Alangushili fifumbukili mu misitali ya lilaghanu lya dahili ili kudindasha hoshu shaki. Baluwa ayi kuna hoshu sitangalili yisiyifwana na yila ya Petili 2 pamu na ngayikilu kwa vawula va udesi Yuda msitali wa 4 na Petili wa pili sula ya 2:1 wuwula wula akulangusha misitali kwilata milandu ya vamakungu na Sodoma na Gomola.
Fivelili mugati kwa chikata,
Yuda akukanda kwa kwimanyisha kwa yivasoma baluwa yaki. Yuda msitali wa 1-2.
Pambeli akuwomba nongwa ya kuvayandikila ndi kuvakayika veni na vawula va udesi. Yuda 3-4.
Kandi avalangushili filangushilu fya vandu na figoli mulilaghanu lya dahili Yuda msitali wa 5-16.
Pambeli avawombilili veni chivadayiliwa kugola ngimu wuyivelili ngayikilu yila. Yuda msitali wa17-23.
Kumbelu akumalila baluwa kwa kumjuma Chapanga. Yuda msitali wa 24-25.
1
1 Nenga Yuda, mvanda wa Yesu Kilistu na mlongu wa Yakobi, nguvayandikila yumwi yimukemiwili na yimwikala muutami wa Tati Chapanga na kudimiwa kwanongwa ya Yesu Kilistu. 2 Nguvaluvila lusungu na kusika pamu na utami wungajila chigelu.
Vawuli va udesi
3 Valongu vangu yindivatamili, dayiliwili munu kuvayandikila milandu ya ulowolu wutuyilumbili pamu, lakini ng'ona ndivayandikili tanila ili mwitashi mungimbaniku ya ujumilwa wa Chapanga wavagayilili vandu vaki mwanja wumu hela kwa chipindi chosi. 4 Nongwa vandu vawutunga vangajila kumtila Chapanga, vawesha kwitaya kwa chifisu mulipinga lyetu, vandu ava veni vakughalambula unjagila wa usangi wa Chapanga wetu ili vaweshi kugola uwoni na kumlema Yesu Kilistu, yaveli weka yaki mtavala na Bambu wetu. Lakini Mayandiku Vang'alili vatungili kala kukandila dahili highilu yikuvavetela vandu ava.
5 Ponopa ngudayila kuvakumbusha hata leki mumanya nakamu findu afi fyonda, kucha Bambu avalowulili Vayisilaeli kufuma mlima wa Misili, lakini pambeli kavafyogha vonda yivalemili kumjumila. 6 Vamakungu va Chapanga vala yivabakili ng'odu na fyewu fyawu, lakini valeka kaya shawu sha kufumila dahili, Chapanga kavawopa mulwisa kwa mingongola ya myuma jola kwa kuvetela lijuva lila likomi lya highilu. 7 Mukotoo kwivasuwa wuwula wula Sodoma na Gomola na mbwani sivelili pabehi venikaya vaki vagolili ngimu vala vamakungu vayifikili kungajila kuyifika kwa ndambu ya ulumbi wa Chapanga. Vandu ava davapati highilu ya motu wa jola yivi ngayiku kwa vandu vonda.
8 Nahawu ndi wuvavelili vandu ava. Milotu yawu yikuvalongosha kupighasha njimba shawu veni na kuubedala ulongoshi wa Chapanga na kujowola filumbi fivelili na ukomi fya kumbindi. 9 Hata makungu mkomi Mikaeli agolili naha ng'odu, pavalevanileyi na kulimbanila pamu na Lijangavandu kwilata chikongu cha Musa. Mikaeli ayeshili ng'odu kumuhigha Lijangavandu kwa jowolu, ila adetili, “Bambu mweni akulakalili.” 10 Lakini vandu ava vakufijowola findu vangajila kufimanya, kuna findu yivafimanyili na vakufigola kucha vang'ongolu nongwa vang'ongolu vavahela luhala, na findu afi fikuvadanganyisha veni. 11 Pishu veni! Kwanongwa vakolili deha ya Kaini na kukovikela mbatiwa ya Balamu ngajila kuyiwunishila kwanongwa ya mbiya, vayingila mumbatiwa yiyila ya Balamu. Vaghalambuka kucha Kola waghalambukili na vafyoghiwa ngimu mweni.
12 Ava ndi vandu yivayihasha na yumwi ngajila chindipa muhungu shenu sha utami. Vandu ava kucha migonguveli ya hatali yiwesha kuvitula watu, kandi vava kucha vadimi yivayidimika veni na kucha mafundi mapusu yivadanguliwa na uyegha, wuwula wula vava kucha mibiki yingajila fivelekwa chipindi cha kunokola yivelili yitupuliwa na kuyuma nakamu. 13 Vandu ava kucha miwumbula mikomi ya mubahali na figoli fya chindipa fikuvagola vawoneki kucha mifulufulu. Veni vava kucha ndondwa yisiyeleja yeleja sivikiwili jola pahali pa chisi chikomi.
14 Inoki chileli cha saba kufumila Adamu, atungili afi kwa vandu ava, “Mupikanishi! Bambu akwisa na makungu vaki vang'alili vangajila kuvalangika. 15 Dayisi kuvahigha vandu vosi na kuvavika mumbatiwa vonda vangajila kumtila Chapanga, kwa milandu yawu yosi ya uvifyi yivagolili na kwanongwa ya filongu fyonda fya wafu fivamuwombili mweni.” 16 Vandu ava vakung'ong'uleka majuva vosi na kudeta wafu wa vamonga na kukombikesha dobukelu shawu sha wafu, Vakwijuma na kuvajuma vandu vamonga ili vapati findu kufuma kwa vandu ava.
Kukayika na kulayila
17 Lakini yumwi vaghanja vangu, muvi na ngumbungumbu kwa fila fidetiwili pakwandi na vandundami va Bambu wetu Yesu Kilistu. 18 Vavawombilili, “Majuva va mbelu, davafumbuki vandu vangajila kumumanya Chapanga vandu yivakovikela dobukelu shawu sha wafu davavaseki yumwi.” 19 Vandu ava ndi yivavagoli yumwi mwitapuli, vandu yivavelili na hoshu sha chimlima na yivavelili mfuki wa Chapanga.
20 Lakini yumwi, vaghanja vangu, muyendileli kudindala muujumilwa wenu wung'alili munu, mudadavi kwa liwovi lya Mfuki Mng'alili. 21 Muyendileli kwikala muwutami wa Chapanga, pamumvetela Bambu wetu Yesu Kilistu mweni kwa lusungu lwaki davavapi unofu wa jola.
22 Muvi na lusungu kwa vandu yivavelili na hoshu, 23 muvalowoli kwa kuvajabula muhighilu ngimu kuvajabula mumotu. Na kwa vamonga muvi na lusungu na kwivavala, pamusinyekwa hata fwali shawu sivelili na minwana ya dobukelu shawu sha wafu.
Kudadava kwa kujuma
24 Mweni akuwesha kuvadima ili mukotoo kuva na kuvayegha yumwi ngajila mbatiwa mbaka pawulongolu ya ukomi waki, 25 kwa mweni weka yaki yavelili Chapanga Mlowola wetu, wuvi na ukomi na utavala na uwesu kwa deha ya Yesu Kilistu Bambu wetu na kukandila dahili mlima wukali hela kulumbiwa, ponopa hata jola. Yina.

- YUDA
- <
- 1
- >

© 2014 TWFTW